P9_TA(2022)0100

QFP 2021-2027: ġlieda kontra l-istrutturi oligarkiċi, protezzjoni tal-fondi tal-UE mill-frodi u kunflitti ta' interess

Riżoluzzjoni tal-Parlament Ewropew tal-24 ta' Marzu 2022 dwar il-QFP 2021-2027: ġlieda kontra l-istrutturi oligarkiċi, protezzjoni tal-fondi tal-UE mill-frodi u kunflitti ta' interess (2020/2126(INI))

(2022/C 361/02)

Il-Parlament Ewropew,

— wara li kkunsidra r-Regolament tal-Kunsill (UE, Euratom) 2020/2093 tas-17 ta' Diċembru 2020 li jistabbilixxi l-qafas finanzjarju pluriennali għas-snin mill-2021 sal-2027 (1) (ir-“Regolament QFP”),

— wara li kkunsidra r-Regolament (UE) 2021/241 tal-Parlament Ewropew u tal-Kunsill tat-12 ta' Frar 2021 li jistabbilixxi l-Faċilità għall-Irkupru u r-Reżiljenza (2) (ir-“Regolament RRF”),

— wara li kkunsidra r-Regolament (UE, Euratom) 2018/1046 tal-Parlament Ewropew u tal-Kunsill tat-18 ta' Lulju 2018 dwar ir-regoli finanzjarji applikabbli għall-baġit ġenerali tal-Unjoni (3) (ir-“Regolament Finanzjarju”),

— wara li kkunsidra r-Regolament (UE, Euratom) 2020/2092 tal-Parlament Ewropew u tal-Kunsill tas-16 ta' Diċembru 2020 dwar reġim ġenerali ta' kondizzjonalità għall-protezzjoni tal-baġit tal-Unjoni (4) (ir-“Regolament dwar il-Kondizzjonalità”),

— wara li kkunsidra d-Direttiva (UE) 2017/1371 tal-Parlament Ewropew u tal-Kunsill tal-5 ta' Lulju 2017 dwar il-ġlieda kontra l-frodi tal-interessi finanzjarji tal-Unjoni permezz tal-liġi kriminali (5) (id-“Direttiva PIF”),

— wara li kkunsidra r-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (l-UPPE) (6) (ir-“Regolament dwar l-UPPE”),

— wara li kkunsidra r-rapport tal-Kummissjoni tal-20 ta' Settembru 2021 bit-titolu “It-32 Rapport Annwali dwar il-protezzjoni tal-interessi finanzjarji tal-Unjoni Ewropea – Il-ġlieda kontra l-frodi – 2020” (COM(2021)0578),

— wara li kkunsidra r-Rapport tal-2021 tal-Kummissjoni dwar l-Istat tad-Dritt – Is-sitwazzjoni tal-istat tad-dritt fl-Unjoni Ewropea, tal-20 ta' Lulju 2021 (COM(2021)0700),

— wara li kkunsidra l-avviż tal-Kummissjoni tas-7 ta' April 2021 bit-titolu “Gwida dwar l-evitar tal-kunflitti ta' interess u l-ġestjoni tagħhom skont ir-Regolament Finanzjarju” (linji gwida dwar il-kunflitti ta' interess) (C(2021)2119),

— wara li kkunsidra r-Rapport Speċjali Nru 06/2019 tal-Qorti Ewropea tal-Awdituri tas-16 ta' Mejju 2019 bit-titolu “L-indirizzar tal-frodi fl-infiq fil-qasam tal-Koeżjoni tal-UE: jeħtieġ li l-awtoritajiet maniġerjali jsaħħu l-identifikazzjoni, ir-rispons u l-koordinazzjoni”,

— wara li kkunsidra r-rapport annwali 2020 tal-Uffiċċju Ewropew ta' Kontra l-Frodi (OLAF),

— wara li kkunsidra l-Ftehim Interistituzzjonali tas-16 ta' Diċembru 2020 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar dixxiplina baġitarja, dwar kooperazzjoni f'materji baġitarji u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprji ġodda (7),

— wara li kkunsidra r-riżoluzzjoni tiegħu tas-17 ta' Diċembru 2020 dwar il-Qafas Finanzjarju Pluriennali 2021-2027, il-Ftehim Interistituzzjonali, l-Istrument tal-UE għall-Irkupru u r-Regolament dwar l-Istat tad-Dritt (8),

— wara li kkunsidra l-Opinjoni tal-Avukat Ġenerali tat-2 ta' Diċembru 2021 fil-Kawża C-156/21, L-Ungerija vs Il-Parlament u l-Kunsill u fil-Kawża C-157/21, Il-Polonja vs Il-Parlament u l-Kunsill (9),

— wara li kkunsidra r-riżoluzzjonijiet tiegħu tat-13 ta' Diċembru 2018 dwar il-kunflitti ta' interess u l-protezzjoni tal-baġit tal-UE fir-Repubblika Ċeka (10), tad-19 ta' Ġunju 2020 dwar il-ftuħ mill-ġdid tal-proċedura fil-konfront tal-Prim Ministru tar-Repubblika Ċeka dwar l-użu ħażin ta' fondi tal-UE u kunflitti ta' interess potenzjali (11) u tal-10 ta' Ġunju 2021 dwar il-kunflitt ta' interess tal-Prim Ministru tar-Repubblika Ċeka (12),

— wara li kkunsidra r-riżoluzzjonijiet tiegħu tat-8 ta' Ottubru 2020 dwar l-istat tad-dritt u d-drittijiet fundamentali fil-Bulgarija (13), tad-29 ta' April 2021 dwar l-assassinju ta' Daphne Caruana Galizia u l-istat tad-dritt f'Malta (14), tat-8 ta' Lulju 2021 dwar ksur tal-liġi tal-UE u tad-drittijiet taċ-ċittadini LGBTIQ fl-Ungerija b'riżultat tal-bidliet legali adottati mill-Parlament Ungeriż (15), u tal-21 ta' Ottubru 2021 dwar il-kriżi tal-istat tad-dritt fil-Polonja u l-preċedenza tad-dritt tal-UE (16),

— wara li kkunsidra r-riżoluzzjoni tiegħu tal-25 ta' Marzu 2021 dwar l-applikazzjoni tar-Regolament (UE, Euratom) 2020/2092, il-mekkaniżmu ta' kondizzjonalità marbut mal-istat tad-dritt (17),

— wara li kkunsidra r-riżoluzzjoni tiegħu tal-10 ta' Ġunju 2021 dwar is-sitwazzjoni tal-istat tad-dritt fl-Unjoni Ewropea u l-applikazzjoni tar-Regolament (UE, Euratom) 2020/2092 dwar il-kondizzjonalità (18),

— wara li kkunsidra r-riżoluzzjoni tiegħu tal-21 ta' Ottubru 2021 dwar il-Pandora Papers: implikazzjonijiet għall-isforzi biex jiġu miġġielda l-ħasil tal-flus, l-evażjoni tat-taxxa u l-evitar tat-taxxa (19),

— wara li kkunsidra d-deċiżjonijiet u r-riżoluzzjonijiet preċedenti tiegħu dwar il-kwittanza lill-Kummissjoni għas-snin 2014, 2015, 2016, 2017, 2018 u 2019,

— wara li kkunsidra l-istudju tal-20 ta' Mejju 2021 mitlub mill-Kumitat għall-Kontroll tal-Baġit tiegħu bit-titolu “The Largest 50 Beneficiaries in each EU Member State of CAP and Cohesion Funds” (L-Akbar 50 Benefiċjarju f'kull Stat Membru tal-UE tal-Fondi tal-PAK u ta' Koeżjoni),

— wara li kkunsidra l-Artikolu 54 tar-Regoli ta' Proċedura tiegħu,

— wara li kkunsidra l-opinjoni tal-Kumitat għall-Agrikoltura u l-Iżvilupp Rurali,

— wara li kkunsidra r-rapport tal-Kumitat għall-Kontroll tal-Baġit (A9-0039/2022),

A. billi l-awtoritajiet baġitarji adottaw il-pakkett tal-QFP 2021-2027, li, flimkien mal-istrument ta' rkupru Next Generation EU, jirrappreżenta finanzjament totali bla preċedent ta' EUR 1,8 triljun biex jiġu appoġġati l-irkupru mill-pandemija tal-COVID-19 u l-prijoritajiet fit-tul tal-UE f'oqsma ta' politika differenti;

B. billi l-implimentazzjoni ta' dawn il-fondi trid tirrispetta b'mod rigoruż il-prinċipji ta' ġestjoni finanzjarja tajba u hija soġġetta de jure għal skrutinju sħiħ u illimitat fil-livell tal-UE, inkluż mill-Parlament; billi, madankollu, il-kapaċità de facto tal-istituzzjonijiet tal-UE li jikkontrollaw il-fondi tal-UE sfortunatament hija pjuttost limitata mingħajr il-kooperazzjoni effettiva u sinifikattiva tal-awtoritajiet nazzjonali;

C. billi l-protezzjoni tal-interessi finanzjarji tal-UE hija element ewlieni tal-aġenda politika tal-UE biex issaħħaħ it-trasparenza, ir-responsabbiltà demokratika u l-kapaċità li tirreaġixxi għall-ħtiġijiet taċ-ċittadini, iżżid il-fiduċja pubblika u tiżgura li l-flus tal-kontribwenti jintefqu kif xieraq; billi l-implimentazzjoni tal-pakkett baġitarju tal-QFP 2021-2027 trid tkun konformi mal-prinċipji ġenerali minquxa fit-Trattati, b'mod partikolari l-valuri Ewropej stabbiliti fl-Artikolu 2 tat-Trattat dwar l-Unjoni Ewropea (TUE), fir-Regolament dwar il-Kondizzjonalità, u l-prinċipju ta' ġestjoni finanzjarja tajba stabbilit fl-Artikolu 310 tat-Trattat dwar il-Funzjonament tal-Unjoni Ewropea (TFUE), u fir-Regolament Finanzjarju; billi hemm korrelazzjoni bejn ir-rispett għal dawn il-valuri u l-prinċipji u l-implimentazzjoni effiċjenti tal-baġit tal-UE;

D. billi fuq bażi regolari, strumenti tal-media differenti madwar l-Ewropa kollha jipprovdu lill-qarrejja tagħhom rapporti dwar skandli li jinvolvu frodi, kunflitti ta' interess, korruzzjoni u attivitajiet illegali oħra li jagħmlu ħsara lill-interessi finanzjarji tal-UE u li jinvolvu rappreżentanti politiċi ta' livell għoli fl-Istati Membri tal-UE, kif ukoll każijiet ta' frodi u kriminalità doganali, ta' natura transfruntiera jew diġitali, li xi drabi jadottaw l-istrutturi ta' organizzazzjonijiet kriminali jew ikunu appoġġati minnhom; billi dawn l-iskandli jimminaw il-fiduċja taċ-ċittadini Ewropej fl-UE u fl-istituzzjonijiet tagħha;

E. billi l-Pandora Papers li ġew ippubblikati fit-3 ta' Ottubru 2021 mill-Konsorzju Internazzjonali ta' Ġurnalisti Investigattivi jirrappreżentaw l-aħħar żvelar kbir ta' data, fejn ġew esposti aktar minn 330 politiku u uffiċjal pubbliku minn kważi 100 pajjiż, inklużi 35 kap ta' stat jew ta' gvern attwali jew preċedenti involuti fis-segretezza korporattiva u l-evażjoni u l-evitar tat-taxxa offshore; billi dan l-iskandlu jsegwi każijiet oħra simili, iżda minkejja dan, ma ttieħdet l-ebda azzjoni effettiva;

F. billi r-rapport annwali 2020 tal-OLAF identifika kunflitti ta' interess u kollużjoni bejn il-benefiċjarji u l-kuntratturi, b'mod partikolari fil-qasam tal-akkwist pubbliku, fost ix-xejriet ewlenin fl-attività frodulenti; billi l-każijiet tal-OLAF spiss ikunu relatati ma' frodi jew korruzzjoni fi proċeduri ta' akkwist pubbliku transfruntiera li jinvolvu finanzjament tal-UE;

G. billi l-Parlament adotta bosta riżoluzzjonijiet li permezz tagħhom talab lill-Kummissjoni tieħu azzjoni fil-pront u tirrimedja l-użu ħażin u allarmanti tal-fondi tal-UE mill-konglomerati l-kbar, l-elit u individwi għonja politikament prominenti;

Strutturi oligarkiċi

1. Jinnota li, fis-soċjetà tal-lum, “oligarkija” tirreferi għal kwalunkwe klassi jew grupp żgħar u koeżivi li jkunu f'pożizzjoni li jieħdu deċiżjonijiet jew jikkmandaw lil oħrajn f'kuntesti politiċi jew mhux politiċi jew li jmexxu komunità politika fl-interessi tagħhom stess, mingħajr ebda kunsiderazzjoni tal-istat tad-dritt u ta' regoli demokratiċi oħra u kultant fi ksur tal-prinċipji fundamentali tagħhom; jinnota li f'oligarkija, l-elit politiku jidderieġi ħażin il-fondi pubbliċi mill-UE jew mill-baġits nazzjonali biex jaqdi l-interess privat tiegħu u spiss jiddependi fuq negozjanti li jaġixxu f'ismu fi struttura fejn is-sidien benefiċjarji u l-benefiċjarji reali normalment ikunu moħbija; jinnota li l-konċentrazzjoni estrema tal-elit politiku u finanzjarju tista' twassal għall-manipulazzjoni tal-Istat;

2. Jinnota wkoll li fil-kuntest politiku attwali tal-UE, it-terminu “oligarkija” jintuża biex jindika l-influwenza ta' dawk għonja u setgħana fil-politika u fil-gvern, u dik tal-atturi ekonomiċi, finanzjarji u industrijali li kapaċi jeżerċitaw influwenza li tipikament tintuża għall-benefiċċju tal-ftit u d-detriment tal-ħafna; jenfasizza li, f'xi Stati Membri, il-membri tal-gvernijiet nazzjonali u detenturi oħra ta' pożizzjonijiet politiċi jagħmlu parti mill-oligarkija u ppruvaw, b'mod attiv, jużaw il-fondi tal-UE biex jibbenefikaw huma stess finanzjarjament;

3. Jinnota, bi tħassib partikolari, li l-okkorrenza ta' tali gruppi oligarkiċi, li ma jżommux lura milli jużaw strumenti governattivi jew prattiki kriminali, jew milli jappoġġaw lil gruppi kriminali, laħqet kobor mingħajr preċedent f'dawn l-aħħar bosta snin; jinnota bi tħassib kbir li n-networks oligarkiċi konnessi politikament jistgħu jimmanipulaw is-swieq tal-media nazzjonali u jinterferixxu mal-funzjonament tal-isferi pubbliċi demokratiċi;

4. Jinsab imħasseb li s-sistemi oligarkiċi spiss ikunu konnessi ma' korruzzjoni mifruxa, kontroll strett fuq il-media u sistema ġudizzjarja li mhijiex indipendenti mill-oligarki nfushom; jisħaq li, sabiex jipproteġu lilhom infushom, il-gruppi oligarkiċi jippruvaw jiksbu kontroll fuq il-media u fuq il-ġudikatura ħalli jevitaw li l-media tesponi l-attivitajiet kriminali possibbli u jevitaw ukoll il-prosekuzzjoni;

5. Ifakkar li l-pożizzjoni tal-Parlament dwar il-korruzzjoni hija li din mhux biss tagħmel ħsara serja lill-interessi finanzjarji tal-Unjoni iżda toħloq ukoll theddida għad-demokrazija, id-drittijiet fundamentali u l-istat tad-dritt; jinsab imħasseb dwar l-impatt detrimentali tal-korruzzjoni fuq il-fiduċja taċ-ċittadini fl-istituzzjonijiet;

6. Iqis li politiki u korpi b'saħħithom u effettivi kontra l-korruzzjoni, kif ukoll sistemi ta' kontroll u ġudikatura indipendenti, li jiżguraw il-funzjonament effettiv tal-istat tad-dritt, jippromwovu l-kompetizzjoni, itejbu t-trasparenza u jiżguraw l-implimentazzjoni funzjonali tar-regoli tal-akkwist pubbliku u l-aċċess liberu għas-swieq huma fundamentali biex l-oligarki ma jitħallewx jaħtfu l-kontroll tal-ekonomija u tas-swieq finanzjarji, għax inkella dan iwassal biex isaħħu lilhom infushom saħansitra aktar; jinsisti li l-UE tippromwovi t-trasparenza fl-infiq tal-fondi tal-UE u dawk nazzjonali billi twettaq ġbir ta' data aktar effiċjenti u billi ssaħħaħ ir-regoli relatati miegħu, speċjalment fir-rigward tal-benefiċjarji finali u s-sidien benefiċjarji, u li timmonitorja mill-qrib u tinforza l-implimentazzjoni xierqa ta' tali regoli; jistieden lill-Kummissjoni, f'dan il-kuntest, iżżid l-isforzi tagħha u ssaħħaħ il-kooperazzjoni tagħha mal-Istati Membri f'din id-direzzjoni;

Frodi u kunflitt ta' interess fil-qafas legali attwali

7. Ifakkar li sabiex isaħħu l-ġlieda kontra l-frodi permezz tad-dritt kriminali, il-koleġiżlaturi tal-UE qablu dwar definizzjoni ta' frodi (u reati kriminali oħra, bħall-miżapproprijazzjoni intenzjonata, il-korruzzjoni u l-ħasil tal-flus) li taffettwa l-interessi finanzjarji tal-UE fid-Direttiva PIF ( 20 )

8. Jenfasizza li definizzjoni ġdida ta' kunflitt ta' interess, li tipprevjeni lil kwalunkwe persuna involuta fl-implimentazzjoni tal-baġit, inklużi l-awtoritajiet nazzjonali fi kwalunkwe livell, milli tieħu kwalunkwe azzjoni li tista' ġġib l-interessi tagħha f'kunflitt ma' dawk tal-UE, ġiet introdotta fl-Artikolu 61 tar-Regolament Finanzjarju u ġiet espliċitament estiża għall-implimentazzjoni tal-fondi tal-UE taħt ġestjoni kondiviża, u ġiet imwessa' biex tinkludi “kwalunkwe interess personali dirett jew indirett ieħor”, u b'hekk tkopri firxa ħafna usa' ta' każijiet;

9. Jilqa' l-pubblikazzjoni tal-linja gwida tal-Kummissjoni dwar il-kunflitti ta' interess li għandha l-għan li toħloq sensibilizzazzjoni u tippromwovi l-interpretazzjoni u l-applikazzjoni uniformi tar-regoli dwar l-evitar tal-kunflitti ta' interess fost l-Istati Membri; jiddeplora l-fatt li f'xi Stati Membri għadhom jippersistu każijiet ta' kunflitt ta' interess li jinvolvu politiċi prominenti; iħeġġeġ lill-Kummissjoni tkompli ssaħħaħ id-dispożizzjonijiet dwar il-kunflitt ta' interess fl-ambitu tal-Artikolu 61 tar-Regolament Finanzjarju bħala parti mir-reviżjoni li jmiss tiegħu, b'mod partikolari fir-rigward tat-tħejjija tal-baġit, sabiex tippermetti l-identifikazzjoni aktar preċiża tal-kategoriji ta' uffiċjali pubbliċi li kapaċi jinfluwenzaw il-flussi finanzjarji mill-baġit tal-UE u tipprevjeni l-okkorrenza ta' tali kunflitti;

10. Jitlob, madankollu, lill-Kummissjoni temenda l-Artikolu 167(1)(c) tar-Regolament Finanzjarju biex tinkludi definizzjoni aktar espliċita ta' “interessi professjonali kunfliġġenti”, sabiex tiżgura interpretazzjoni uniformi fl-Istati Membri kollha u l-istituzzjonijiet tal-UE jkunu jistgħu jieħdu miżuri adegwati f'każijiet ta' offerenti b'interessi finanzjarji f'kuntratti ta' servizz ta' natura politika;

11. Jinnota li minbarra r-Regolament Finanzjarju, id-direttivi dwar l-akkwist pubbliku fihom definizzjonijiet simili ta' kunflitt ta' interess, u referenzi għall-obbligu li jiġu evitati l-kunflitti ta' interess jinsabu wkoll fil-leġiżlazzjoni settorjali;

12. in bona fide ( 21 ); Jissottolinja li, skont il-ġurisprudenza tal-Qorti tal-Ġustizzja tal-Unjoni Ewropea, kunflitt ta' interessi jikkostitwixxi, oġġettivament u fih innifsu, irregolarità serja mingħajr ma jkun hemm ħtieġa li dan jiġi kkwalifikat, billi jitqiesu l-intenzjonijiet tal-partijiet ikkonċernati u jekk dawn kinux qed jaġixxu

13. Jirrimarka li l-kunflitti ta' interess ma jseħħux biss b'rabta mal-korruzzjoni, il-frodi u l-imġiba kriminali, peress li jistgħu jittrattaw ukoll attivitajiet ta' lobbying u fenomeni ta' revolving door; jisħaq, madankollu, li l-identifikazzjoni u l-iżvelar tal-kunflitti ta' interess huma ta' importanza kbira għall-identifikazzjoni tar-riskji possibbli ta' użu ħażin, preġudizzju, frodi u korruzzjoni fil-ġestjoni tal-fondi, kif ukoll għall-prevenzjoni tal-ħsara għar-reputazzjoni, is-suspett u n-nuqqas ta' fiduċja fost iċ-ċittadini Ewropej, li jikkontribwixxu għal sentiment ta' nuqqas ta' trasparenza;

14. Itenni li ċ-ċittadini ta' kull Stat Membru jridu jkunu jistgħu jafdaw fl-integrità tal-ġestjoni tal-fondi tal-UE fl-Istati Membri kollha, u li għalhekk ma jistgħux jiġu applikati standards differenti ta' protezzjoni kontra l-kunflitti ta' interess u l-frodi;

15. Itenni, madankollu, li lanqas l-aqwa qafas legali ma jista' jikkumpensa għal mekkaniżmu ta' implimentazzjoni insuffiċjenti; jitlob, għalhekk, it-titjib tal-kapaċitajiet u l-istabbiliment ta' sistemi effettivi ta' ġestjoni u ta' kontroll fil-korpi tal-UE u fl-Istati Membri bħala kundizzjoni kruċjali għall-monitoraġġ u l-investigazzjoni ta' każijiet ta' kunflitt ta' interess u għall-iżgurar u s-salvagwardja tal-infiq legali u regolari tal-fondi tal-UE;

16. Itenni li, f'dawn l-aħħar snin, l-okkorrenza ta' strutturi oligarkiċi fl-UE laħqet livelli mingħajr preċedent u li żewġ Stati Membri bħalissa huma soġġetti għal proċeduri skont l-Artikolu 7 tat-TUE u r-Regolament dwar il-Kondizzjonalità tal-Istat tad-Dritt, u dan huwa indikazzjoni ta' nuqqasijiet strutturali fl-istat tad-dritt u korruzzjoni mifruxa; iqis, f'dan il-kuntest, li hemm bżonn ta' dibattitu usa' dwar il-futur tal-ġestjoni kondiviża peress li mhux l-awtoritajiet nazzjonali kollha għadhom jistgħu jitqiesu bħala sħab affidabbli fil-ġestjoni finanzjarja tajba tal-fondi tal-UE;

Sfidi ewlenin fil-koeżjoni u l-agrikoltura

17. Jisħaq li fir-rigward tal-politika ta' koeżjoni, l-istrument tal-UE għat-tisħiħ tal-koeżjoni ekonomika, soċjali u territorjali, li tirrappreżenta proporzjon kbir tal-baġit tal-UE, it-tipi ta' irregolaritajiet frodulenti identifikati l-aktar ta' spiss fost il-proġetti ffinanzjati bl-użu tal-Fondi Strutturali u ta' Investiment Ewropej matul il-perjodu ta' programmazzjoni 2014-2020 kienu l-ipprezzar eċċessiv, id-dokumenti ta' sostenn mhux korretti, neqsin u foloz jew iffalsifikati, il-ksur tad-dispożizzjonijiet kuntrattwali, il-proċessi ta' akkwist pubbliku b'offerent uniku, l-ineliġibbiltà u l-ksur tar-regoli tal-akkwist pubbliku, u l-ksur fir-rigward tal-etika u l-integrità, inklużi l-kunflitti ta' interess u l-korruzzjoni;

18. Jinnota li hemm prattiki komuni stabbiliti li jindikaw l-użu ħażin potenzjali tal-fondi tal-politika agrikola komuni (PAK), bħall-falsifikazzjoni tad-dokumenti u tal-ħolqien ta' kundizzjonijiet artifiċjali, pereżempju l-qsim tal-azjendi agrikoli biex jiġi evitat il-limitu massimu tal-pagamenti agrikoli tal-UE u l-preżentazzjoni ta' talbiet għall-għajnuna permezz ta' diversi kumpaniji relatati, jew wara l-implimentazzjoni mhux kompluta tal-azzjonijiet;

19. Jirrimarka li f'bosta pajjiżi, il-kunflitti ta' interess u r-revolving doors jikkostitwixxu problemi serji; jenfasizza li fir-rigward tal-miżuri tas-suq, ġew irreġistrati diversi każijiet ta' kunflitt ta' interess ta' valur finanzjarju kbir, flimkien ma' ksur ieħor marbut mal-promozzjoni, u qed jiġu investigati mill-OLAF;

20. Jirrimarka li studju dwar l-implimentazzjoni tal-fondi tal-PAK ( 22 ) żvela li l-iżborż tal-fondi agrikoli tal-UE huwa kwistjoni problematika ħafna f'mill-inqas ħames Stati Membri ( 23 ) u li hemm inugwaljanza ċara bejn l-allokazzjonijiet tal-fondi għall-bdiewa l-kbar u dawk żgħar, b'vantaġġi sistemiċi għall-azjendi agrikoli l-kbar, li l-benefiċjarji tagħhom ikollhom rabtiet mill-qrib mal-partiti politiċi fil-gvern jew ikunu huma stess membri ta' dawn il-partiti f'pajjiżhom; iħeġġeġ lill-Kummissjoni u lill-Istati Membri jintensifikaw minnufih il-miżuri kontra l-ħtif tal-art, l-offerti jew proċeduri oħra ta' allokazzjoni irregolari u l-użu ħażin tal-flus tal-UE, speċjalment meta jkunu involuti l-gvernijiet u l-awtoritajiet nazzjonali;

21. Jinnota bi tħassib kbir ir-rapporti dwar l-użu ħażin strutturali tal-linja baġitarja tal-Fond Agrikolu Ewropew għall-Iżvilupp Rurali (FAEŻR) biex jinbnew vilel privati għal dawk li jieħdu d-deċiżjonijiet politiċi taparsi guesthouses, li seħħ f'diversi Stati Membri; jistieden lill-Kummissjoni tieħu azzjoni deċiżiva biex tipprevjeni l-użu ħażin strutturali ta' din il-linja baġitarja fil-futur inkluż, jekk ikun meħtieġ, billi temenda l-kundizzjonijiet għall-iżborż tal-fondi tal-FAEŻR;

22. Jinnota li fl-Ungerija, skont diversi rivelazzjonijiet, stħarriġ u artikli investigattivi, Viktor Orbán kien qed jiċċentralizza u jqassam mill-ġdid il-ġid liċ-ċirku intern tiegħu permezz tas-sussidji agrikoli; jissottolinja li matul il-perjodu 2015-2019, l-Ungerija kienet soġġetta għall-ogħla numru ta' investigazzjonijiet tal-OLAF magħluqa b'rakkomandazzjoni finanzjarja tal-Istati Membri kollha;

23. Jiddispjaċih dwar id-distribuzzjoni żbilanċjata tal-fondi tal-UE, b'mod partikolari l-fondi tal-PAK, fejn fl-2020, 0,5 % tal-benefiċjarji kollha rċevew aktar minn EUR 100 000, jiġifieri 16,6 % tal-pakkett totali ta' pagamenti diretti, filwaqt li 75 % tal-benefiċjarji rċevew inqas minn EUR 5 000, jiġifieri 15 % tal-pakkett totali ta' pagamenti diretti ( 24 )

24. Jirrimarka li minkejja li l-UE tirrikjedi ċertu livell ta' trasparenza, l-implimentazzjoni tal-miżuri ta' trasparenza spiss tiġi ostakolata, u dan ifisser li l-aċċess pubbliku għad-data dwar l-allokazzjoni tas-sussidji hija kwistjoni problematika ħafna fl-UE;

25. Jirrimarka li l-ġestjoni tal-fondi tal-UE fiċ-Ċekja tqajmet bħala tħassib potenzjali f'dawn l-aħħar snin; ifakkar li, matul is-snin 2016-2018 kważi 75 % tal-fondi agrikoli fiċ-Ċekja marru għand azjendi agrikoli korporattivi kbar; jesprimi tħassib dwar l-awditu tal-Kummissjoni, li kkonferma li bħala Prim Ministru, Andrej Babiš eżerċita l-influwenza tiegħu fuq l-allokazzjoni tas-sussidji tal-UE lil Agrofert, konglomerat agrokimiku li waqqaf huwa stess; jissottolinja li s-Sur Babiš huwa s-sid benefiċjarju ta' Agrofert u li l-kunflitt ta' interess huwa għalhekk wieħed ovvju;

26. Jiddispjaċih ħafna li s-sitwazzjoni attwali fejn persuna waħda tista' tirċievi ammonti mingħajr limitu minn fondi taħt ġestjoni kondiviża tinċentiva l-ħolqien tal-istrutturi oligarkiċi, in-nepotiżmu u l-korruzzjoni f'xi Stati Membri; itenni l-opinjoni tiegħu li l-iffissar ta' limitu massimu fuq l-ammont totali li persuna waħda tista' tirċievi mill-fondi taħt ġestjoni kondiviża tal-UE jillimita s-saħħa tal-istrutturi oligarkiċi;

27. Jistieden lill-Kummissjoni tinkludi, fil-proposta tagħha għar-reviżjoni tar-Regolament Finanzjarju, emenda għall-Artikolu 63(8), biex iżżid l-obbligu li l-Kummissjoni trid tiżgura li l-pagamenti li joriġinaw mill-baġit tal-Unjoni favur sid benefiċjarju jew benefiċjarju uniku f'sena finanzjarja partikolari ma jaqbżux il-limiti previsti fir-regoli applikabbli speċifiċi għas-settur u, fi kwalunkwe każ, ma jaqbżux total annwali aggregat għal kull persuna fiżika; jitlob lill-Kummissjoni tinkludi proposti speċifiċi għal dan l-ammont totali annwali aggregat għal kull persuna fiżika; huwa tal-fehma li fir-rigward tal-PAK, ammonti totali annwali għal kull persuna fiżika ta' EUR 500 000 għall-pagamenti tal-ewwel pilastru u ta' EUR 1 000 000 għall-pagamenti tat-tieni pilastru huma adegwati;

28. Jirrimarka li skont l-Anness I għar-Rapporti Annwali dwar il-Protezzjoni tal-interessi finanzjarji tal-Unjoni Ewropea (rapporti PIF) għall-2018 u l-2019, ir-Rumanija, permezz ta’ investigazzjoni attiva kontra l-frodi, setgħet tiskopri u tirrapporta bil-bosta l-aktar irregolaritajiet frodulenti rreġistrati fost l-Istati Membri tal-UE għas-snin rispettivi;

29. Ifakkar li l-2020 kienet sena ta' kundizzjonijiet bla preċedent minħabba t-tifqigħa tal-COVID-19; jinnota li f'termini tal-protezzjoni tal-interessi finanzjarji, il-pandemija ġġenerat riskji ġodda kemm mil-lat tad-dħul kif ukoll mil-lat tan-nefqa;

30. Jissottolinja li dawn ir-riskji ma kinux preżenti biss fl-2020 iżda se jkomplu għal bosta snin; jistieden lill-Istati Membri u lill-Kummissjoni jżidu l-isforzi u l-kooperazzjoni tagħhom f'dan il-qasam;

Oqsma oħrajn ta' tħassib

31. Jinnota bi tħassib kbir li skont it-Tabella ta' Valutazzjoni tas-Suq Uniku, il-proporzjon ta' kuntratti mogħtija b'offerent uniku biss ammonta għal madwar 50 % fiċ-Ċekja u fil-Polonja fl-2018 u l-2019, 40 % fl-Ungerija u l-Greċja fl-2019, u 38 % fil-Portugall; jinsab imħasseb bl-istess mod dwar il-proporzjon ta' proċeduri ta' akkwist innegozjati ma' kumpanija mingħajr ebda sejħa għall-offerti, li kien ta' 40 % f'Cipru fl-2016, b'titjib żgħir għal 25 % fl-2018 u l-2019, u 29 % fil-Bulgarija fl-2019; jinsab imħasseb li l-proporzjon ta' kuntratti mogħtija wara sejħa għall-offerti li l-isem u l-kundizzjonijiet tagħhom ma kinux ċari fl-2019 kien ta' 65 % fir-Renju Unit, 59 % fil-Litwanja, 44 % fir-Rumanija u 41 % fil-Portugall;

32. Jenfasizza l-involviment dejjem akbar tal-kriminalità organizzata, inkluż ta' gruppi tat-tip mafjuż, f'attivitajiet u setturi transfruntiera li jaffettwaw l-interessi finanzjarji tal-UE; jiddispjaċih li ħafna Stati Membri m'għandhomx liġijiet speċifiċi biex jiġġieldu l-kriminalità organizzata tat-tip mafjuż u jistieden lill-Kummissjoni tindirizza dawn id-differenzi bejn l-Istati Membri u tikkunsidra miżuri ġodda ta' armonizzazzjoni;

33. Jisħaq li dawn iċ-ċifri juru li għad hemm nuqqasijiet serji fl-akkwist pubbliku f'diversi Stati Membri; jinsab imħasseb li offerti inadegwati jistgħu jiffavorixxu l-istrutturi opaki u n-nepotiżmu fl-għoti ta' kuntratti;

34. Itenni t-tħassib tiegħu li l-awditi tas-sistema preventiva tal-Kummissjoni sabu dgħufijiet serji fl-awtorità Ungeriża responsabbli għas-sorveljanza tal-kuntratti ta' akkwist pubbliku, u dan wassal biex l-Ungerija jkollha tħallas korrezzjoni b'rata fissa ta' 10 % fuq il-kuntratti kollha għall-fondi tal-UE mogħtija fil-perjodu 2014-2020 ( 25 ) , li tammonta għal madwar EUR 1,2 biljun, minbarra l-korrezzjonijiet finanzjarji li ġew imposti fil-perjodu 2007-2013 u li kienu jammontaw għal EUR 1,5 biljun; jisħaq li dan jirrifletti dgħufijiet sistemiċi severi fil-funzjonament tal-akkwist pubbliku fl-Ungerija;

35. Itenni t-tħassib tiegħu dwar l-investigazzjonijiet tal-OLAF u l-awditi tal-Kummissjoni li esponew nuqqasijiet serji fir-reġistru Slovakk tal-irqajja' tal-art wara rapporti ta' ħtif tal-art u frodi; jenfasizza li l-awtoritajiet Slovakki jivverifikaw jekk applikant għandux l-art li għaliha jkun qed iressaq talba għad-dispożizzjoni legali tiegħu f'każ ta' talba doppja biss; huwa tal-fehma li tali kontrolli għandhom isiru f'forma diġitali u awtomatizzata fl-Istati Membri kollha u għat-talbiet kollha għall-pagament sabiex jiġi skoraġġut il-ħtif tal-art minn strutturi kriminali u oligarkiċi;

36. Jisħaq li Malta u Ċipru juru konċentrazzjoni sinifikanti ta' fondi f'idejn ftit riċevituri; jinsab imħasseb li l-awditi tal-Kummissjoni identifikaw nuqqasijiet sinifikanti fis-sistemi ta' ġestjoni u kontroll taż-żewġ pajjiżi; jissottolinja li sistemi dgħajfa ta' ġestjoni u kontroll ma jipprovdux protezzjoni adegwata tal-fondi tal-UE kontra l-kunflitti ta' interess u l-abbuż minn strutturi oligarkiċi;

Rimedji u prevenzjoni disponibbli fis-sitwazzjoni attwali

37. Japprezza l-attività investigattiva intensiva u fit-tul tal-OLAF li tkopri ħafna każijiet politikament kontroversjali u kumplessi; jiddispjaċih għall-fatt li r-rata ta' tressiq ta' akkużi b'segwitu għal rakkomandazzjonijiet mill-OLAF lill-Istati Membri naqset minn 53 % fil-perjodu 2007-2014 għal 37 % fil-perjodu 2016-2020; jinnota wkoll li l-punt sa fejn l-ammonti finanzjarji rrakkomandati għall-irkupru fil-fatt jiġu rkuprati ma ġiex ivvalutat f'dawn l-aħħar snin, u li l-aktar valutazzjoni reċenti li tkopri s-snin mill-2009 sal-2016 tindika rata ta' rkupru ta' 21 %; jistieden lill-OLAF u lill-Kummissjoni jinvestigaw ir-raġunijiet sottostanti għal din ir-rata baxxa; itenni t-talba tiegħu lill-OLAF biex iżid l-isforzi u l-viġilanza tiegħu, speċjalment f'ċerti Stati Membri fejn dawn il-każijiet huma prevalenti, u biex isegwi b'mod regolari r-rakkomandazzjonijiet tiegħu u l-miżuri li qed jieħdu l-Istati Membri, u jżid dik l-informazzjoni mar-rapporti annwali tiegħu; jistieden lill-awtoritajiet tal-Istati Membri jagħmlu l-almu tagħhom biex itejbu r-rata ta' akkuża u jikkooperaw mill-qrib mal-istituzzjonijiet u l-korpi tal-UE biex jiżguraw li l-fondi użati ħażin mill-kriminalità organizzata u l-oligarki jiġu rkuprati;

38. Jisħaq fuq ir-rwol ewlieni u l-valur miżjud tal-Uffiċċju tal-Prosekutur Pubbliku Ewropew (UPPE) li għadu kif ġie stabbilit fil-protezzjoni tal-interessi finanzjarji tal-UE; jiddispjaċih ħafna li għad hemm ħames Stati Membri li ma jipparteċipawx fl-UPPE; iħeġġeġ lil dawn l-Istati Membri jingħaqdu mal-UPPE; japprezza l-isforzi tal-UPPE biex jibda jopera f'ċirkostanzi diffiċli ħafna; jisħaq li t-traspożizzjoni xierqa tad-Direttiva PIF hija meħtieġa biex l-UPPE jkun jista' jwettaq investigazzjonijiet u prosekuzzjonijiet effettivi; ifakkar li r-rapport tal-Kummissjoni dwar it-traspożizzjoni tad-Direttiva PIF ikkonkluda li għalkemm l-Istati Membri kollha ttrasponew id-Direttiva, hija meħtieġa azzjoni ulterjuri biex jiġu indirizzati l-kwistjonijiet pendenti ta' konformità, li jikkonċernaw l-aktar id-definizzjonijiet ta' reati kriminali u r-responsabbiltà tal-persuni ġuridiċi u fiżiċi u s-sanzjonijiet għalihom; jissottolinja li l-kooperazzjoni bejn l-UPPE u l-Istati Membri hija kruċjali wkoll sabiex l-UPPE jilħaq l-effettività massima tiegħu fil-valutazzjoni tal-funzjonament xieraq tas-sistemi ta' ġestjoni u kontroll għall-fini tal-arranġamenti tal-awditjar;

39. Jinnota b'sodisfazzjon li ċerti każijiet koperti mir-rapport tal-Kummissjoni msemmi hawn fuq, reċentement ikkwalifikaw bħala li jaqgħu fl-ambitu ta' kompetenza tal-UPPE;

40. Ifaħħar il-ħidma imprezzabbli mwettqa mill-OLAF, l-UPPE u l-Europol fil-ġlieda kontra reati finanzjarji bħalma huma l-korruzzjoni, il-frodi, il-ħasil tal-flus u l-evażjoni tat-taxxa, u jenfasizza li dawn l-istituzzjonijiet għandhom nuqqas kroniku ta' persunal u ta' riżorsi finanzjarji dovut għan-nuqqas ta' rieda tal-Kunsill, bħala waħda mill-awtoritajiet baġitarji, li jawtorizza riżorsi umani u finanzjarji suffiċjenti matul il-proċedura baġitarja annwali; jilqa' ż-żieda tal-baġit tal-UPPE bi EUR 3,8 miljun fil-proċedura baġitarja annwali għas-sena 2022 u jfakkar li kull euro li jintefaq fuq il-monitoraġġ u l-investigazzjoni jerġa' lura għall-baġit tal-UE; iħeġġeġ lill-Kunsill, għalhekk, jeżamina mill-ġdid il-pożizzjoni tiegħu u jagħti lok għal żieda fil-finanzjament tar-riżorsi umani għal dawn l-aġenziji u l-uffiċċji, biex b'hekk ikunu jistgħu jwettqu l-missjoni importanti tagħhom b'mod xieraq u effettiv; jistieden lill-Kummissjoni tippreżenta kontinwament abbozzi ta' baġits ta' appoġġ lill-awtoritajiet baġitarji; jilqa' l-isforzi konġunti tal-OLAF u tal-Europol biex jivvalutaw it-theddid u l-vulnerabbiltajiet tal-istrument RRF; jistieden lill-Istati Membri jikkooperaw mill-qrib ma' xulxin u mal-korpi tal-UE biex jippermettu li tittieħed azzjoni kontra l-frodi li tinvolvi diversi pajjiżi;

41. Itenni li l-Kummissjoni għandha għadd kbir ta' strumenti għad-dispożizzjoni tagħha biex tipproteġi l-interessi finanzjarji tal-Unjoni, inklużi r-Regolament dwar Dispożizzjonijiet Komuni, ir-Regolament Finanzjarju u r-Regolament dwar il-Kondizzjonalità tal-Istat tad-Dritt; jissottolinja li l-Kummissjoni għandha tagħmel użu sħiħ u immedjat kif xieraq mill-istrumenti kollha disponibbli fl-ambitu tal-leġiżlazzjoni finanzjarja tal-UE u r-regoli finanzjarji u speċifiċi għas-settur applikabbli biex tipproteġi b'mod effettiv il-baġit tal-UE, inklużi l-interruzzjoni tal-iskadenzi tal-pagamenti, is-sospensjoni tal-pagamenti, il-korrezzjonijiet finanzjarji jew l-esklużjoni tan-nefqa mill-finanzjament tal-UE, il-proċedimenti ta' ksur skont l-Artikolu 258 TFUE, il-kontrolli u l-awditi, bl-infurzar tal-konformità mal-Artikolu 61 tar-Regolament Finanzjarju jew, f'każijiet debitament ġustifikati, l-applikazzjoni tal-Artikolu 7 TUE li jindirizza r-riskji għall-valuri fundamentali tal-UE fl-Istati Membri, kif sar dan l-aħħar fil-każijiet tal-Polonja u l-Ungerija;

42. Jiddispjaċih li l-għodod tal-IT attwalment disponibbli li jikkontribwixxu ħafna għall-estrazzjoni effiċjenti tad-data u d-detezzjoni tal-frodi u l-korruzzjoni – l-Arachne u l-EDES – jintużaw biss minn perċentwal żgħir ta' Stati Membri, u jinkoraġġixxi l-użu ta' teknoloġiji emerġenti għall-prevenzjoni tal-frodi u l-kunflitti ta' interess; jitlob li l-użu tas-Sistema ta' Identifikazzjoni Bikrija u ta' Esklużjoni (l-EDES) isir obbligatorju fl-ambitu tal-ġestjoni kondiviża u li tinħoloq blacklist trasparenti għall-Ewropa kollha; jinnota wkoll li l-EDES ma tagħmilx distinzjoni bejn sussidjarji ta' korporazzjonijiet akbar; jitlob, barra minn hekk, l-użu obbligatorju tal-għodda tal-estrazzjoni tad-data u tal-arrikkiment tad-data l-Arachne mill-Istati Membri sabiex tinkiseb aktar trasparenza dwar il-benefiċjarji tal-PAK u tal-Fondi Strutturali u ta' Investiment Ewropej u sabiex jiġu identifikati b'mod effettiv u effiċjenti l-operaturi ekonomiċi problematiċi u l-individwi privati jew il-persuni fiżiċi marbuta magħhom u jiġu evitati u identifikati aħjar l-operazzjonijiet frodulenti; jirrikonoxxi li l-ewwel adattamenti tal-Arachne għandhom jiġu implimentati diġà sa tmiem it-tieni kwart tal-2022; jisħaq li l-interoperabbiltà u l-armonizzazzjoni tal-Arachne, tal-EDES, u tal-bażijiet tad-data istituzzjonali u nazzjonali huma kruċjali biex jiġi żgurat skambju effettiv tal-informazzjoni mmirat lejn il-prevenzjoni u l-identifikazzjoni tal-frodi kontra l-baġit tal-UE; huwa tal-fehma li l-korpi investigattivi Ewropej għandu jkollhom aċċess sħiħ għall-Arachne;

43. Jinkoraġġixxi lill-Istati Membri jappoġġaw l-interoperabbiltà bejn is-sistemi tas-sjieda tal-art, is-Sistema ta' Identifikazzjoni tal-Irqajja' tal-Art, l-identifikazzjoni tal-annimali u l-komparabbiltà tas-Sistema Integrata ta' Amministrazzjoni u Kontroll (SIAK) sabiex tinkiseb it-trasparenza dwar l-utenti benefiċjarji aħħarin u dwar il-kumpaniji omm moħbija li jkollhom sussidjarji fi Stati Membri differenti, sabiex jiġi ffaċilitat u mtejjeb il-proċess ta' verifika;

44. Ifakkar li d-data għall-identifikazzjoni tan-negozji u s-sidien benefiċjarji tagħhom spiss ma tkunx aċċessibbli faċilment u xi drabi ma tkun disponibbli xejn, peress li hemm 292 sistema ta' rappurtar għall-iżvelar ta' informazzjoni dwar il-benefiċjarji tal-PAK u l-finanzjament tal-politika ta' koeżjoni, u l-informazzjoni eżistenti għalhekk bħalissa hija frammentata f'mijiet ta' sistemi ta' rappurtar reġjonali, nazzjonali u interreġjonali, li jipprovdu biss informazzjoni bażika dwar il-benefiċjarji diretti; billi dan jagħmilha diffiċli biex tinġabar, tiġi pproċessata u żvelata data relattiva għas-sidien benefiċjarji u l-benefiċjarji finali tal-fondi ta' ġestjoni kondiviża u agrikoli, u fl-aħħar mill-aħħar biex tinkiseb ħarsa ġenerali komprensiva tagħhom u tal-ammonti tal-fondi tal-UE li jirċievu, kif ukoll biex jiġu identifikati xejriet ta' frodi u korruzzjoni u biex jiġi investigat kif xieraq l-użu ħażin tal-fondi tal-UE;

45. Iqis li huwa essenzjali li l-ġbir tad-data jiġi standardizzat u jisħaq fuq l-importanza tal-konsolidazzjoni u l-armonizzazzjoni tas-sistemi ta' rappurtar eżistenti f'bażi tad-data komuni fil-livell tal-UE; itenni t-talba urġenti tiegħu lill-Kummissjoni biex tistabbilixxi sistema ta' rappurtar u monitoraġġ diġitali standardizzata u interoperabbli fl-UE kollha, li tinkludi, fost affarijiet oħra, l-Arachne, kif ukoll biex ittejjeb it-taħriġ għall-aġenti responsabbli mill-monitoraġġ u mill-pagamenti fuq il-post; jisħaq li din is-sistema jeħtieġ li tinkludi informazzjoni dwar il-benefiċjarji aħħarin u s-sidien benefiċjarji u trid tippermetti l-aggregazzjoni tal-ammonti individwali kollha li jikkonċernaw l-istess benefiċjarju jew sid benefiċjarju f'ammont totali tas-sussidji kollha riċevuti minn fondi taħt ġestjoni kondiviża;

46. Jinnota li l-obbligu li jiġi identifikat is-sid benefiċjarju għandu, bħala minimu, japplika kull meta kwalunkwe persuna fiżika jew ġuridika jkollha fil-pussess tagħha aktar minn 15 % tal-kumpanija inkwistjoni; jisħaq li l-ishma tal-kumpaniji li jappartjenu lill-qraba għandhom jiġu aggregati u magħduda bħala li għandhom sid wieħed;

47. Huwa tal-fehma li l-ebda wieħed mir-rimedji msemmija hawn fuq ma jipprekludi l-użu tal-mekkaniżmu ta' kondizzjonalità marbut mal-istat tad-dritt, kif definit fir-Regolament dwar il-Kondizzjonalità, f'każijiet fejn il-Kummissjoni tqis li strumenti oħra ma jkunux effettivi biżżejjed biex jipproteġu l-baġit tal-UE; jissottolinja, barra minn hekk, li għall-kuntrarju tal-kamp ta' applikazzjoni tar-Regolament dwar l-UPPE, li mhuwiex fis-seħħ f'ħames Stati Membri, ir-Regolament dwar il-Kondizzjonalità japplika direttament u b'mod ugwali għall-Istati Membri kollha;

48. Jiddeplora l-fatt li mill-1 ta' Jannar 2021, il-Kummissjoni ma setgħet tieħu l-ebda azzjoni xierqa biex tapplika r-Regolament dwar il-Kondizzjonalità, li daħal fis-seħħ dakinhar; itenni l-pożizzjoni tal-Parlament li r-Regolament dwar il-Kondizzjonalità għandu jiġi applikat mingħajr eċċezzjoni mill-1 ta' Jannar 2021; jinnota li l-Kummissjoni daħlet fi djalogu mal-Ungerija u l-Polonja permezz ta' ittri mibgħuta f'nofs Novembru 2021; jiddeplora l-fatt li l-Kummissjoni ma tagħtix aċċess lill-Parlament għal dawn l-ittri u għalhekk iġġiegħlu jiddependi fuq rapporti tal-media għall-informazzjoni aġġornata dwar l-aħħar żviluppi; huwa madankollu tal-fehma li l-ittri informali mibgħuta mhumiex biżżejjed f'termini tal-applikazzjoni tar-Regolament u jinsisti, għalhekk, li l-Kummissjoni għandha tibda l-applikazzjoni tar-Regolament immedjatament u mingħajr diskriminazzjoni;

49. Jilqa' d-dikjarazzjoni espressa reċentement mid-Direttorat Ġenerali tal-Kummissjoni għall-Politika Reġjonali u Urbana li s-sena d-dieħla, f'ħames Stati Membri, se jitwettqu kontrolli fuq il-post bir-reqqa, iffukati fuq is-solidità tal-mekkaniżmi ta' kontroll, sabiex jiġu evitati każijiet ta' kunflitt ta' interess ( 26 )

50. Jissottolinja r-rwol importanti tal-ġurnalisti investigattivi fil-ġlieda kontra l-korruzzjoni, il-frodi u l-attivitajiet illegali li għandhom impatt negattiv fuq il-baġit tal-UE; itenni, f'dan ir-rigward, il-ħtieġa li l-ġurnaliżmu investigattiv jiġi protett minn kawżi strateġiċi kontra l-parteċipazzjoni pubblika (SLAPPs), kif ukoll il-fastidju personali, l-intimidazzjoni u t-theddid għall-ħajja; jisħaq fuq l-importanza li jitħeġġeġ l-iżvelar ta' informazzjoni protetta filwaqt li jiġu żgurati salvagwardji legali skont id-dritt tal-UE;

51. Jinsab imħasseb ħafna dwar il-fatt li l-eks Prim Ministru Ċek, Andrej Babiš, jissemma fil-Pandora Papers peress li uża finanzjament offshore biex jixtri proprjetà fi Franza filwaqt li kien qed jipparteċipa fit-teħid ta' deċiżjonijiet fil-Kunsill Ewropew dwar suġġetti bħall-Qafas Finanzjarju Pluriennali u l-leġiżlazzjoni kontra l-ħasil tal-flus;

52. Jistieden lill-Kummissjoni tinsisti fuq implimentazzjoni stretta u rigoruża tar-regoli applikabbli, tuża s-sorsi kollha disponibbli u tuża sistemi ta' ġestjoni u kontroll effiċjenti biex tindirizza r-riskji ta' korruzzjoni, frodi u kunflitt ta' interess, u timmonitorja aħjar is-sitwazzjoni tal-aġenziji tal-pagamenti tas-settur agrikolu u l-indipendenza formali u informali tagħhom; huwa tal-fehma li l-awditjar u l-kontrolli sostantivi kemm fil-livell nazzjonali kif ukoll f'dak Ewropew huma kundizzjonijiet ewlenin għall-protezzjoni tal-fondi tal-UE; jiddeplora l-progress insuffiċjenti fil-ġlieda kontra l-istrutturi oligarkiċi fil-PAK il-ġdida, bħar-rekwiżiti limitati ta' informazzjoni u trasparenza rigward il-benefiċjarji finali u aħħarin u ż-żamma tan-natura volontarja tal-iffissar tal-limiti massimi, peress li dan ixekkel id-distribuzzjoni aktar ġusta tal-fondi agrikoli; iqis bħala inkwetanti l-fatt li l-PAK il-ġdida ma ssaħħaħx ir-rwol tas-sistemi ta' kontroll fil-livell Ewropew;

53. Jissottolinja l-fatt li s-servizzi ta' koordinazzjoni kontra l-frodi (AFCOS) għandhom rwol importanti fil-protezzjoni tal-baġit tal-UE mill-frodi fil-pajjiżi rispettivi tagħhom; itenni, għalhekk, li l-Istati Membri jeħtieġ li jiżguraw li l-awtoritajiet ta' ġestjoni u l-AFCOS ikollhom biżżejjed riżorsi bil-ħiliet u l-kompetenzi xierqa biex jiżviluppaw strateġiji kontra l-frodi u jimplimentaw miżuri u prattiki effettivi kontra l-frodi;

54. Jirrimarka li skont ir-Regolament RRF, li jifforma parti mill-pakkett tal-QFP 2021-2027, l-Istati Membri għandhom jiżguraw il-prevenzjoni, l-identifikazzjoni u l-korrezzjoni effettivi tal-kunflitti ta' interess, il-korruzzjoni u l-frodi, l-evitar ta' finanzjament doppju u r-reġistrazzjoni fittizja tal-assi, u t-trasparenza fil-pagamenti ta' fondi, kif ukoll it-tisħiħ tar-regoli tagħhom dwar l-identifikazzjoni korretta tar-riċevitur finali ta' fondi; jistieden lill-Kummissjoni tiżgura li l-awtoritajiet baġitarji jkunu infurmati dwar is-sitwazzjonijiet kollha meta l-fondi minn strumenti barra l-baġit ma jitħallsux minħabba allegazzjonijiet ta' użu ħażin, korruzzjoni, frodi jew ksur tal-istat tad-dritt u meta l-Istati Membri ma jkollhomx fis-seħħ sistemi suffiċjenti u effettivi kontra l-frodi; jistieden lill-Kunsill jadotta biss dawk il-pjanijiet tal-RRF li jissodisfaw il-kundizzjonalitajiet legali, soċjali u politiċi kollha għall-appoġġ; jenfasizza li l-Istati Membri huma meħtieġa wkoll jispjegaw l-arranġamenti rilevanti fil-pjanijiet tagħhom tal-RRF u jinkludu sommarju tal-proċess ta' konsultazzjoni fil-livell nazzjonali kif ukoll preżentazzjoni tas-sistema ta' kontroll u awditu fis-seħħ biex jiżguraw li l-interessi finanzjarji tal-UE jkunu protetti;

55. Ifakkar li t-tabella ta' valutazzjoni tal-RRF se sservi bħala bażi għad-djalogu dwar l-irkupru u r-reżiljenza, u li din għandha tiġi aġġornata mill-Kummissjoni darbtejn fis-sena; jistieden lill-Kummissjoni, f'dan is-sens, tiżgura monitoraġġ bir-reqqa tal-progress miksub fl-implimentazzjoni tal-istadji importanti u l-miri previsti, strettament f'konformità mar-Regolament RRF, abbażi tal-metodoloġija tar-rappurtar u l-indikaturi komuni stabbiliti; ifakkar li l-RRF hija marbuta ma' kundizzjonijiet li jiggarantixxu użu trasparenti tal-flus u li għandha tipprevjeni l-korruzzjoni jew il-frodi, il-finanzjament doppju jew il-kunflitti ta' interess; jemmen li l-kontrolli għandhom jiġu estiżi wkoll għall-ispejjeż effettivament imġarrba mill-benefiċjarji finali; jenfasizza l-isforz konġunt tal-Parlament u tal-Kummissjoni li wassal biex l-Istati Membri issa huma obbligati jipprovdu informazzjoni dwar ir-riċevituri finali;

56. Jissottolinja li sabiex jiġu protetti l-interessi finanzjarji tal-UE u biex jiġu prevenuti u identifikati l-frodi, il-korruzzjoni u l-kunflitti ta' interess b'mod partikolari, huwa importanti li wieħed ikun jaf kif qed jintefqu l-fondi tal-UE u min verament jibbenefika mill-fondi tal-UE, peress li l-akbar benefiċjarji spiss jinħbew wara strutturi kumplessi ta' sjieda, inklużi dawk ibbażati f'rifuġji fiskali, u dan jagħmel il-proċess ta' identifikazzjoni saħansitra aktar opak;

57. Itenni l-appell tiegħu, b'segwitu għall-ftehim interistituzzjonali tas-16 ta' Diċembru 2020 u kif diġà espress f'diversi riżoluzzjonijiet, lill-Istati Membri biex jimplimentaw sistema unika, integrata u interoperabbli ta' rappurtar u monitoraġġ żviluppata mill-Kummissjoni u li tinkludi, iżda ma tkunx limitata għal, għodda unika ta' estrazzjoni tad-data u valutazzjoni tar-riskju għall-aċċess, il-ħżin, l-aggregazzjoni u l-analiżi tad-data dwar dawk li fl-aħħar mill-aħħar jibbenefikaw direttament jew indirettament mill-finanzjament tal-UE;

58. Iqis li għal raġunijiet tat-trasparenza massima possibbli dwar l-infiq tal-fondi tal-UE, huwa essenzjali li tali bażi tad-data tiġi żviluppata kemm jista' jkun, f'konformità mar-regoli applikabbli dwar il-protezzjoni tad-data u l-ġurisprudenza rilevanti tal-Qorti tal-Ġustizzja tal-Unjoni Ewropea, u li data rilevanti u mhux sensittiva tkun aċċessibbli għall-pubbliku b'mod konċiż, komprensiv u faċli għall-utent sabiex jissaħħu l-iskrutinju pubbliku u l-fiduċja fin-nefqa pubblika tal-UE;

59. Itenni li l-ġestjoni finanzjarja tajba tal-fondi tal-UE hija tal-akbar importanza; jiddispjaċih għall-fatt li l-bażijiet tad-data dwar il-benefiċjarji tal-fondi tal-UE ma fihomx informazzjoni dwar il-benefiċjarji aħħarin u s-sidien benefiċjarji tagħhom; jiddispjaċih dwar il-fatt li mhuwiex possibbli għall-awtoritajiet ta' kontroll li jidentifikaw ir-riċevituri aħħarin tal-finanzjament; jiddeplora bil-qawwa l-fatt li organizzazzjonijiet mhux governattivi (NGOs) intużaw biex jinħeba l-finanzjament ta' organizzazzjonijiet terroristiċi u estremisti; jissottolinja l-pożizzjoni tiegħu li r-regoli komuni dwar it-trasparenza tal-benefiċjarji għandhom japplikaw ukoll għall-organizzazzjonijiet umbrella li jirċievu fondi tal-UE u jgħadduhom lill-NGOs fin-network tagħhom, biex jiġi żgurat li l-Kummissjoni u l-awtoritajiet ta' kontroll ikunu jistgħu jwettqu awditi tal-għanijiet tal-proġetti u l-benefiċjarji finali; jiddispjaċih li l-Kummissjoni ma pproponietx definizzjoni armonizzata ta' NGOs li abbażi tagħha setgħet timmonitorja lill-benefiċjarji aħħarin; jinnota li r-Regolament Finanzjarju jistabbilixxi regoli għall-għażla u l-għoti ta' fondi lil dawn l-entitajiet kif ukoll għall-mekkaniżmi ta' kontroll; jistieden lill-Kummissjoni tirrevedi r-Regolament Finanzjarju anki fis-sens tad-definizzjoni tat-terminu “NGO”, billi tintroduċi kategoriji ċari ta' NGOs, u testendi l-kontrolli wkoll għall-ispejjeż effettivament imġarrba mill-benefiċjarji finali;

60. Jiddispjaċih ħafna li l-protezzjoni tal-baġit tal-UE, inklużi l-ipproċessar komprensiv tal-informazzjoni, l-aċċessibbiltà faċli, il-fattibbiltà tal-awditu fil-fond, l-iskrutinju sostantiv u l-possibbiltà li l-azzjonijiet iffinanzjati jiġu mmonitorjati, segwiti u evalwati, kif previst fir-Regolament RRF, ma ġietx inkorporata b'mod adegwat fil-pakkett tal-QFP kollu kemm hu; jirrikonoxxi li dan in-nuqqas idgħajjef ħafna kemm il-livell ta' trasparenza tal-azzjonijiet ta' implimentazzjoni kif ukoll l-effikaċja tal-iskrutinju u l-monitoraġġ;

61. Jikkonkludi li għalkemm il-QFP il-ġdid juża ċerti għodod bħal żieda fl-ammonti bbaġitjati għal strumenti speċjali u mekkaniżmu baġitarju biex jiġi rrispettat l-istat tad-dritt, għad hemm lok għal għodod addizzjonali biex jissaħħu l-prattiki antioligarkiċi li jistgħu jiġu indirizzati fil-qafas tar-reviżjoni li jmiss tar-Regolament Finanzjarju;

o

o o

62. Jagħti struzzjonijiet lill-President tiegħu biex tgħaddi din ir-riżoluzzjoni lill-Kunsill u lill-Kummissjoni.

(1) ĠU L 433 I, 22.12.2020, p. 11.

(2) ĠU L 57, 18.2.2021, p. 17.

(3) ĠU L 193, 30.7.2018, p. 1.

(4) ĠU L 433 I, 22.12.2020, p. 1.

(5) ĠU L 198, 28.7.2017, p. 29.

(6) ĠU L 283, 31.10.2017, p. 1.

(7) ĠU L 433 I, 22.12.2020, p. 28.

(8) ĠU C 445, 29.10.2021, p. 15.

(9) Is-sentenzi tas-16 ta' Frar 2022, L-Ungerija vs Il-Parlament u Il-Kunsill, C-156/21, EU:C:2022:97, u L-Polonja vs Il-Parlament u l-Kunsill, C-157/21, EU:C:2022:98.

(10) ĠU C 388, 13.11.2020, p. 157.

(11) ĠU C 362, 8.9.2021, p. 37.

(12) ĠU C 67, 8.2.2022, p. 56.

(13) ĠU C 395, 29.9.2021, p. 63.

(14) ĠU C 506, 15.12.2021, p. 64.

(15) ĠU C 99, 13.3.2022, p. 218.

(16) Testi adottati, P9_TA(2021)0439.

(17) ĠU C 494, 8.12.2021, p. 61.

(18) ĠU C 67, 8.2.2022, p. 86.

(19) Testi adottati, P9_TA(2021)0438.

(20) Implimentata f'26 Stat Membru, bl-eċċezzjoni tad-Danimarka.

(21) Sentenza tas-16 ta' Ġunju 1999, Ismeri Europa Srl vs Il-Qorti tal-Awdituri, Kawża T-277/97, EU:T:1999:124.

(22) Sabeb et al, Where does the EU money go? An analysis of the implementation of CAP funds in Bulgaria, the Czech Republic, Hungary, Slovakia and Romania (Fejn imorru l-flus tal-UE? Analiżi tal-implimentazzjoni tal-fondi tal-PAK fil-Bulgarija, ir-Repubblika Ċeka, l-Ungerija, is-Slovakkja u r-Rumanija), rapport ikkummissjonat mill-grupp Verts/ALE fil-Parlament Ewropew, Frar 2021.

(23) Il-Bulgarija, ir-Repubblika Ċeka, l-Ungerija, is-Slovakkja u r-Rumanija.

(24) Il-Kummissjoni Ewropea, Direct payments to agricultural producers – graphs and figures – financial year 2020 (Pagamenti diretti lill-produtturi agrikoli – graffs u ċifri – sena finanzjarja 2020).

(25) It-tweġibiet tal-Kummissarju Hahn għall-kwestjonarju bil-miktub tal-Kumitat CONT, ippreżentati fis-seduta ta' smigħ tal-11 ta' Novembru 2019, disponibbli hawn: https://emeeting.europarl.europa.eu/emeeting/committee/mt/agenda/201911/CONT? meeting=CONT-2019-1111_1&session=11-11-09-00, p. 63-64.

(26) Ir-Rumanija, il-Polonja, il-Bulgarija, Ċipru u Malta.